Un șofer în vârstă de 45 de ani din Dâmbovița s-a ales cu dosar penal după ce s-a urcat la volan beat criță și a pus în pericol siguranța rutieră pe DN72.
Îngrijorați de comportamentul agresiv pe care acesta îl manifesta în trafic, miercuri seară, în jurul orei 19.00, în timp ce se deplasa pe DN72, mai mulți șoferi au sunat la 112.
„Astfel, polițiștii au oprit în trafic, pentru control, autoturismul în cauză, condus de un bărbat de 45 de ani din județul Dâmbovița.
Întrucât emana halenă alcoolică, acesta a fost testat cu aparatul etilotest, care a indicat valoarea de 1,66 mg/l alcool pur în aerul expirat, ulterior fiind condus la o unitate medicală pentru prelevarea de mostre biologice de sânge.
În cauză, a fost întocmit dosar penal sub aspectul săvârșirii infracțiunii de conducerea unui vehicul pe drumurile publice sub influența băuturilor alcoolice”, au precizat reprezentanții IPJ Prahova.